**Programul-cheie 1: Surse regenerabile de energie și stocarea energiei**

**Anexa**

**la Ordinul ministrului energiei nr. ........../.................................**

GHIDUL SOLICITANTULUI

**Condiții specifice de accesare a finanțării din Fondul pentru modernizare**

**Sprijinirea investiţiilor în noi capacităţi de producere a energiei electrice produsă din surse regenerabile**

**2024**

Cuprins

[CAPITOLUL 1. INFORMAȚII DESPRE PROCEDURA DE SELECȚIE A PROIECTELOR 2](#_Toc163200803)

[1.1. Domeniul de investiţii aferent și obiectivul specific 3](#_Toc163200804)

[Definiții 4](#_Toc163200805)

[1.2. Perioada de depunere a propunerilor de proiecte 5](#_Toc163200806)

[1.3. Acțiunile și activitățile finanțabile 6](#_Toc163200807)

[1.3.1. Acțiunile finanțabile 6](#_Toc163200808)

[1.3.2. Activităţile finanţabile 6](#_Toc163200809)

[1.4. Tipuri de solicitanţi 7](#_Toc163200810)

[1.5. Indicatori 7](#_Toc163200811)

[1.6. Alocarea stabilită pentru selecția proiectelor 9](#_Toc163200812)

[1.7. Valoarea maximă a finanțării din Fondul pentru modernizare 9](#_Toc163200813)

[1.8. Ajutor de stat 10](#_Toc163200814)

[CAPITOLUL 2. REGULI PENTRU ACORDAREA FINANȚĂRII 14](#_Toc163200815)

[2.1. Eligibilitatea solicitantului 14](#_Toc163200816)

[2.2. Eligibilitatea proiectului 18](#_Toc163200817)

[2.3. Eligibilitatea cheltuielilor 22](#_Toc163200818)

[CAPITOLUL 3. COMPLETAREA CERERII DE FINANȚARE 26](#_Toc163200819)

[3.1. Modalitatea de completare a Cererii de finanțare 26](#_Toc163200820)

[3.1.1. Obiectivele şi rezultatele proiectului 26](#_Toc163200821)

[3.1.2. Sustenabilitate si durabilitate 27](#_Toc163200822)

[3.1.3. Descrierea investiţiei 27](#_Toc163200823)

[3.1.4. Evaluarea Impactului asupra Mediului (EIM) 27](#_Toc163200824)

[3.1.5. Studiul de fezabilitate 28](#_Toc163200825)

[3.1.6. Elaborarea bugetului 28](#_Toc163200826)

[3.1.7. Responsabil de proiect 29](#_Toc163200827)

[CAPITOLUL 4. PROCESUL DE EVALUARE ȘI SELECȚIE 29](#_Toc163200828)

[4.1. Descriere generală privind procesul de evaluare și selecție a cererilor de finanțare 29](#_Toc163200829)

[4.1.1 Evaluarea preliminară tehnico-economică a Cererii de Finanțare 29](#_Toc163200830)

[4.1.2. Verificarea conformității administrative și a eligibilității cererilor de finanțare 30](#_Toc163200831)

[4.2. Depunerea și soluționarea contestațiilor 31](#_Toc163200832)

[CAPITOLUL 5. CONTRACTAREA PROIECTELOR 32](#_Toc163200833)

[5.1. Etapa de precontractare 32](#_Toc163200834)

[5.2. Etapa de contractare 33](#_Toc163200835)

[5.3 Implementarea proiectului 34](#_Toc163200836)

[CAPITOLUL 6. ANEXE 35](#_Toc163200837)

# CAPITOLUL 1. INFORMAȚII DESPRE PROCEDURA DE SELECȚIE A PROIECTELOR

Prezentul ghid a fost elaborat de Ministerul Energiei pentru solicitanții care doresc să obțină finanţare din fondurile alocate României prin Fondul pentru modernizare (FM) pentru proiecte de investiţii în capacităţi noi de producere energie electrică din surse regenerabile (energie eoliană, solară sau hidro), în vederea susținerii unei economii cu emisii scăzute de carbon și atingerii obiectivelor asumate de România în cadrul Planului Național Integrat în domeniul Energiei și Schimbărilor Climatice (PNIESC).

Acesta include informaţii referitoare la condiţiile de finanţare, procedurile de evaluare şi selecţie a proiectelor şi informaţii generale privind contractarea și implementarea proiectelor.

Sprijinul financiar acordat pentru investiţii destinate producţiei de energie electrică din surse regenerabile de energie eoliană, solară sau hidro, contribuind la atingerea obiectivelor asumate de România în cadrul FM, se bazează pe procedură de ofertare concurențială pentru selecția proiectelor.

În situaţia în care, intervin modificări ale cadrului legal ori alte modificări de natură a afecta regulile şi condiţiile de finanţare stabilite prin prezentul Ghid, inclusiv prelungirea termenului de depunere, Ministerul Energiei, în calitatea sa de autoritate națională de implementare și gestionare a fondurilor alocate României din Fondul pentru modernizare va aduce completări sau modificări ale conţinutului acestuia..

Vă recomandăm ca înainte de a începe completarea cererii de finanțare să vă asiguraţi că aţi parcurs toate informaţiile prezentate în acest document şi să vă asigurați că aţi înţeles toate aspectele legate de specificul intervenţiilor finanţate din FM privind sprijinirea investiţiilor în noi capacităţi de producere a energiei produsă din surse regenerabile de energie solară, eoliană sau hidro.

Vă recomandăm ca până la data limită de depunere a cererilor de finanțare în cadrul procedurii de ofertare concurențială, să consultaţi periodic pagina de internet <www.energie.gov.ro> pentru a urmări eventualele modificări ale condiţiilor specifice și/sau generale, precum și alte comunicări/clarificări pentru accesarea fondurilor în cadrul FM.

Formularul cererii de finanțare va fi completat în platforma electronică dedicată FM, MySmis 2021, ce poate fi accesată la adresa **<https://mysmis2021.gov.ro/>**, iar anexele cererii de finanțare vor fi încărcate, de asemenea, în platforma electronică.

**Important:**

**Toate documentele vor fi prezentate obligatoriu în limba română.**

**Studiul de fezabilitate va fi prezentat într-un format pdf ce permite căutarea și identificarea automată a unei sintagme.**

## 1.1. Domeniul de investiţii aferent și obiectivul specific

Fondul pentru modernizare a fost instituit ca mecanism de finanțare prin articolul 10d din Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, cu modificările și completările ulterioare (Directiva ETS) și se derulează conform prevederilor Regulamentului de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre.

În România, Fondul pentru modernizare este destinat finanțării investițiilor din sectoarele prioritare identificate de Ministerul Energiei în baza strategiilor naționale și a obiectivelor la nivel european și este implementat prin intermediul unor programe-cheie, în cadrul cărora sunt definite unul sau mai multe domenii de investiții.

Finanţarea proiectelor în cadrul acestui program este de tip nerambursabil şi constă în prefinanţarea şi rambursarea cheltuielilor eligibile efectuate pentru realizarea proiectului, la valoarea şi în condiţiile stabilite prin Contractul de finanţare, al cărui model este prevăzut în Anexa 5 la prezentul Ghid.

Programul vizează promovarea investiţiilor în sectorul de energie curată şi eficienţă energetică în vederea asigurării contribuţiei la obiectivele stabilite prin Pactul Ecologic European, la țintele stabilite în cadrul Planului Național Integrat în domeniul Energiei și Schimbărilor Climatice (PNIESC) precum și cele stabilite în cadrul FM, privind utilizarea energiei din surse regenerabile, prin creșterea ponderii producţiei de energie electrică din energie eoliană, solară sau hidro.

**Obiectivul general urmărit este:**

* *Producţie majorată a energiei electrice din surse regenerabile prin instalarea de noi capacități de producere a energiei din surse regenerabile*, contribuind la atingerea obiectivelor asumate de România în cadrul PNIESC și FM - Programul-cheie 1: Surse regenerabile de energie și stocarea energiei*.*

**Investițiile finanțate în cadrul acestui program vor avea un impact pozitiv în ceea ce privește:**

1. reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an - cărbune, gaz natural;
2. o economie mai eficientă din punctul de vedere al utilizării surselor, mai ecologică şi mai competitivă, conducând la dezvoltarea durabilă, care se bazează, printre altele, pe un nivel înalt de protecţie şi pe îmbunătăţirea calităţii mediului;
3. atingerea obiectivelor Uniunii Europene privind producţia de energie din surse regenerabile prevăzute în Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile;
4. implementarea programelor cheie stabilite în Ordonanța de urgență a Guvernului nr.60/2022 *privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative,* cu modificările și completările ulterioare;
5. atingerea obiectivelor privind ponderea globală de energie din surse regenerabile în consumul final brut de energie din Planul Național Integrat în domeniul Energiei și Schimbărilor Climatice 2021-2030, aprobat prin H.G. nr. 1.076/2021;
6. creşterea producţiei de energie electrică din surse regenerabile contribuind la obiectivele Pactului verde european ca strategie de creștere sustenabilă a Europei și de combatere a schimbărilor climatice în concordanță cu angajamentele Uniunii de punere în aplicare a Acordului de la Paris și obiectivele de dezvoltare durabilă ale ONU;
7. creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a energiei electrice din surse regenerabile de energie eoliană, solară sau hidro;
8. atingerea obiectivului privind neutralitatea climatică, prevăzut în Regulamentul (UE) 2021/1119 al Parlamentului European și al Consiliului din 30 iunie 2021 de stabilire a cadrului pentru atingerea neutralității climatice și de modificare a Regulamentelor (CE) nr. 401/2009 și (UE) 2018/1999 ("Legea europeană a climei"), referitor la asigurarea, până cel târziu în 2050, a unui echilibru la nivelul Uniunii între emisiile și absorbțiile de gaze cu efect de seră care sunt reglementate în dreptul Uniunii, astfel încât să se ajungă la zero emisii nete până la acea dată;
9. decongestionarea Sistemului Energetic Național (SEN) prin utilizarea de noi capacități de producție a energiei electrice descentralizate;
10. punerea în aplicare a inițiativei emblematice Accelerarea (Power-up) din Strategia anuală pentru 2021 privind creșterea durabilă, care are ca obiectiv dezvoltarea și utilizarea surselor regenerabile de energie [EUR-Lex - 52020DC0575 - EN - EUR-Lex (europa.eu)](https://eur-lex.europa.eu/legal-content/RO/TXT/?uri=CELEX:52020DC0575).

**Finalizarea investițiilor, respectiv instalarea, punerea în funcțiune și conectatarea la rețea, se vor realiza până la data prevăzută în cadrul fiecărei proceduri de ofertare concurențială ce va fi lansată și publicată pe site-ul ME conform prevederilor legale și nu poate depăși data de 31.12.2026.**

## Definiții

* Întreprinderea reprezintă una sau mai multe entităţi juridice care formează o singură unitate economică, conform Comunicării Comisiei privind noţiunea de ajutor de stat astfel cum este menţionată la art. 107 alin. (1) din Tratatul privind funcţionarea Uniunii Europene1. Analiza încadrării întreprinderilor care formează "entitatea economică unică" (single economic unit) se realizează în baza declaraţiei pe propria răspundere din partea întreprinderii solicitante, precum şi pe documentele corporative care dovedesc autonomia între întreprinderi;

1Comunicarea Comisiei nr. 2016/C-262/01 privind noţiunea de ajutor de stat astfel cum este menţionată la art. 107 alin. (1) din Tratatul privind funcţionarea Uniunii Europene, publicată în Jurnalul Oficial al Uniunii Europene C 262/19.07.2016;

* întreprinderi mari - alte întreprinderi decât cele prevăzute la anexa I din Regulament;termenii microîntreprinderi, întreprinderi mici şi mijlocii -IMM-uri - au semnificaţia dată de Regulamentul (UE) nr. 651/2014, cu modificările și completările ulterioare;
* Întreprindere nou înființată: reprezintă întreprinderea înființată în anul anterior anului înregistrarii Cererii de finanțare, care nu are situații financiare aprobate corespunzator ultimului exercițiu financiar încheiat, întreprinderea înființată în anul depunerii Cererii de finanțare sau întreprinderea care nu a desfasurat activitate economică, dar nu mai mult de trei ani fiscali consecutivi înainte de data depunerii Cererii de finantare.
* Energie din surse regenerabile: înseamnă energia generată de instalații care utilizează exclusiv surse regenerabile de energie, astfel cum sunt definite la art. 2 pct. (1) din Directiva 2018/2001/EU privind promovarea utilizării energiei din surse regenerabile, precum și cota, din punctul de vedere al valorii calorice, a energiei produse din surse regenerabile de energie în instalații hibride care utilizează și surse convenționale de energie și include energia electrică regenerabilă utilizată pentru umplerea sistemelor de stocare conectate în spatele contorului (instalat în comun sau ca supliment la instalația regenerabilă), dar exclude energia electrică produsă ca urmare a sistemelor de stocare;
* surse regenerabile de energie electrică finanțate în cadrul prezentului ghid: înseamnă surse regenerabile de energie eoliană, solară sau hidro.

## 1.2. Perioada de depunere a propunerilor de proiecte

Prin prezentul ghid se implementează Procedura de ofertare concurențială corelat cu obiectivele FM şi în limita bugetului alocat.

Acordarea ajutoarelor de stat în cadrul acestei operațiuni se va face în baza art. 41 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piaţa internă în aplicarea art. 107 şi 108 din tratat, cu modificările și completările ulterioare, denumit în continuare Regulamentul.

**Lansarea apelulului de proiecte se va derula în urma publicării pe site-ul Ministerului Energiei a unui anunț dedicat care va cuprinde toate detaliile aferente derulării apelului.**

Cererile de finanțare împreună cu toate anexele solicitate prin prezentul ghid se vor depune prin platforma electronică dedicată FM, MySMIS 2021 ce poate fi accesată la adresa **<https://mysmis2021.gov.ro/>**.

Ministerul Energiei în calitatea sa de autoritate națională de implementare a Fondului pentru modernizare poate prelungi termenul de depunere a cererilor de finanțare în funcție de solicitările primite, deciziile de realocare a unor fonduri sau alte considerente.

**Atenție!**

**Proiectele depuse în afara perioadei de depunere, stabilită prin prezentul ghid, vor fi respinse automat.**

**De asemenea, proiectele care vor fi identificate ca fiind depuse cu ajutorul unor programe automate vor fi excluse.**

## 1.3. Acțiunile și activitățile finanțabile

### 1.3.1. Acțiunile finanțabile

În cadrul acestei proceduri de ofertare concurentială vor fi putea fi finanțate proiecte care au ca obiectiv implementarea uneia dintre acțiunile menționate mai jos:

1. Realizareacapacităţilor noi de producere energie electrică din surse eoliene
2. Realizareacapacităţilor noi de producere energie electrică din surse solare (sub 5 MW inclusiv)
3. Realizareacapacităţilor noi de producere energie electrică din surse solare (peste 5 MW)
4. Realizarea **c**apacităţilor noi de producere de energie electrică din surse hidro

Valoarea maximă a ajutorului de stat care poate fi acordat în cadrul acestui apel, în baza Regulamentului (UE) nr. 651/2014 al Comisiei din 2014 de declarare a anumitor categorii de ajutoare compatibile cu piaţa internă în aplicarea art. 107 şi 108 din tratat, cu modificările și completările ulterioare este de 20 milioane euro pe întreprindere, pe proiect de investiții.

**Atenție!**

Nu sunt eligibile:

1. Proiectele care sunt propuse pentru a înlocui capacități mai vechi de producere energie electrică din surse regenerabile de energie solară, eoliană sau hidro.
2. Proiectele ce vizează extinderi ale capacităților existente.

Notă: **Extinderea unei capacități existente** înseamnă construirea unei capacități de producere a energiei electrice a cărei funcționare depinde de o capacitate deja existentă și care nu poate fi contorizată și monitorizată separat față de capacitatea existentă.

1. Proiectele mixte care propun investiţii în capacităţi de producţie de energie ce vizează două sau trei tehnologii.
2. Proiectele care vizează mai multe locații.
3. Proiectele care propun doar capacități de stocare. În situația în care proiectele includ și capacități de stocare, costurile pentru instalațiile de stocare nu reprezintă cheltuieli eligibile. Aceste cheltuieli vor fi evidențiate separat în bugetul proiectului (Anexa 7 la ghid) și vor fi trecute pe coloana aferentă contribuției proprii la valoarea neeligibilă a cheltuielii (col. 6 din Tabelul nr. 1).

### 1.3.2. Activităţile finanţabile

**Următoarele activităţi prevăzute în proiect sunt eligibile:**

* Achiziţionarea de instalaţii/echipamente noi pentru construirea de capacități noi de producție a energiei electrice din surse regenerabile de energie eoliană, solară sau hidro;
* Construcţii care fac obiectul proiectului de producere a energiei electrice din surse regenerabile de energie eoliană, solară sau hidro.

**Atenţie!**

*În scopul asigurării unei identități vizuale armonioase şi pentru respectarea unitară a regulilor privind vizibilitatea, beneficiarii vor trebui să aplice cel puțin măsurile minime obligatorii din cadrul Regulamentului (UE) nr.* 2020/1001 al Comisiei din 9 iulie 2020, al Manualului de identitate vizuală, elaborat de Ministerul Energiei și publicat pe site-ul instituției la adresa https://energie.gov.ro/wp-content/uploads/2023/11/Manualul-de-Identitate-Vizuala-pentru-Fondul-pentru-modernizare-MIV-FM.pdf.

## 1.4. Tipuri de solicitanţi

Solicitanții eligibili sunt:

**Operatorii economici de tip Societăţi** (microîntreprinderi, întreprinderi mici, mijlocii și întreprinderi mari, inclusiv întreprinderi nou înființate), precum și regiile autonome, legal constituite în conformitate cu legislația națională sau în conformitate cu legislația specifică din statul membru a cărei naționalitate o deţin și înregistrate la ONRC în România până la data primei plăţi din ajutorul de stat acordat.

ATENȚIE:

Nu sunt eligibili solicitanții care își desfășoara activitatea în sectorul pescuitului și acvaculturii, precum și solicitanții care au înscrise în statut/actul de înființare ca activităţi principale sau activităţi secundare desfășurate în sectoarele definite de următoarele coduri CAEN:

a) cod CAEN 01 - Agricultura, vânătoare şi servicii anexe;

b) cod CAEN 10 - Industria alimentară;

c) cod CAEN 11 - Fabricarea băuturilor,

Tipurile de activități definite de codurile CAEN mai sus menționate sunt eligibile pentru finanțare în cadrul Schemei de ajutor de stat privind sprijinirea investiţiilor în noi capacităţi de producere a energiei electrice din surse regenerabile pentru autoconsumul întreprinderilor din cadrul sectorului agricol şi industriei alimentare, aprobată prin Ordinul ministrului agriculturii și dezvoltării rurale nr. 70/2023.

## 1.5. Indicatori

Toate proiectele vor demonstra contribuţia la următorii indicatori :

|  |  |  |
| --- | --- | --- |
| **ID** | **Indicatori obligatorii la nivel de proiect** | **Unitate de măsură** |
| Indicatorul I.1 | Capacitate nou instalată de producere a energiei din surse regenerabile eolian, solar sau hidro | MW |
| Indicatorul I.2 | Reducerea gazelor cu efect de seră: Scădere anuală estimată a gazelor cu efect de seră | Echivalent tone de CO2/an |
| Indicatorul I.3 | Producţia medie de energie din surse regenerabile | MWh/an |
| Indicatorul I.4 | Producția totală de energie din surse regenerabile pentru perioada de referință | MWh |
| Indicatorul I.5 | Factorul de capacitate al centralei | % |

**Definițiile indicatorilor și indicații privind cuantificarea acestora**

**Indicatorul I.1** = Capacitatea nou instalată pentru energia din surse regenerabile de energie eoliană, solară sau hidro datorită sprijinului acordat prin măsuri în cadrul mecanismului și care este operațională (și anume, conectată la rețea, și complet pregătită să producă energie sau care produce deja energie).

În cazul energiei produsă din sursă regenerabilă solară, acest indicator reprezintă capacitatea nou instalată obținută prin însumarea puterii din invertoare (puterea în curent alternativ). În situația în care puterea în invertoare este mai mare decât cea instalată în panouri fotovoltaice se va utiliza valoarea cea mai mică dintre cele două la calculul indicatorului și ajutorului de stat solicitat. În acest sens, în cadrul studiului de fezabilitate, este obligatoriu să fie menționate numarul și puterea nominala a invertoarelor, precum și numarul și puterea nominala a panourilor fotovoltaice, care vor fi instalate în cadrul proiectului.

**Formula de calcul:** Capacitate nou instalată de producere a energiei din surse regenerabile, exprimată în MW.

**Indicatorul I.2** = Estimarea totală a scăderii anuale a cantității de emisii de gaze cu efect de seră la sfârșitul perioadei ca urmare a înlocuirii producției de energie care nu este din surse regenerabile cu producția de energie din surse regenerabile.

**Formula de calcul:** Cantitatea de emisii de gaze cu efect de seră, redusă ca urmare a instalării capacității noi de producere a energiei din surse regenerabile, considerată neutră din punct de vedere a emisiilor de gaze cu efect de seră, în echivalent tone de CO2.

**Se calculează parcurgând următorii pași:**

1. Se calculează producția anuală medie de energie electrică = capacitatea ce urmează a fi instalată din surse regenerabile x perioada de utilizare anuală (care să nu fie mai mică decât 1000 h/an pentru energie solară, 2100 h/an pentru energie eoliană, 2400 h/an pentru energie hidro);
2. Se calculează cantitatea de emisii redusă: producția anuală medie de energie electrică se înmulțește cu factorul de emisii de CO2 mediu ponderat la nivel național pentru surse fosile calculat pe baza datelor din raportul ANRE pentru anul 2021.

Factorul de emisii de CO2 mediu ponderat la nivel național conform raportului ANRE pentru fiecare MWh din surse fosile este 0,6119 tone CO2/MWh.

**Indicatorul I.3** = Producţia medie de energie electrică din surse regenerabile

**Metodologie de calcul**: Producția de energie din surse regenerabile conform capacității instalate, calculată cu programe de specialitate, monitorizată prin rapoartele anuale ale operatorilor înregistrați și statistici oficiale.

**Indicatorul I.4** = Producția totală de energie electrică din surse regenerabile pentru perioada de referință

**Formula de calcul:** Producția anuală medie de energie electrică \* durata de analiză (20 de ani).

**Indicatorul I.5** = Factorul de capacitate al centralei

**Formula de calcul:** Producţia medie anuală de energie din surse regenerabile / (Capacitate nou instalată de producere a energiei din surse regenerabile \* 8760 h) \* 100. (Indicatorul I.3 / (Indicatorul I.1 \*8760 h) \* 100.

Energia produsă de capacitatea nou instalată finanțată în cadrul prezentului apel poate fi utilizată pentru pentru comercializare și/sau consumul propriu.

## 1.6. Alocarea stabilită pentru selecția proiectelor

Bugetul total estimat este echivalentul în lei a sumei de 400.000.000 euro și reprezintă sume nerambursabile din Fondul pentru modernizare, fiind defalcat astfel**:**

|  |  |  |
| --- | --- | --- |
| **Acțiune** | | **Buget (euro)** |
| **Realizarea capacităţilor noi de producere energie electrică din surse regenerabile de energie eoliană, solară sau hidro** | | **400.000.000** |
| Pentru energie eoliană  100.000.000 euro | Toate capacitățile | 100.000.000 |
| Pentru energie solară, 200.000.000 euro, din care | Sub 5 MW (inclusiv) | 120.000.000 |
| Peste 5 MW | 80.000.000 |
| Pentru energie hidro  100.000.000 euro | Toate capacitățile | 100.000.000 |

Bugetul mediu anual nu va depăși 150.000.000 euro.

Alocarea poate suferi modificări ale bugetelor stabilite, fără afectarea valorii totale, în cazul în care nu există interes pentru o resursă regenerabilă, respectiv **în situația în care nu se depun suficiente proiecte pe o anumită tehnologie, Ministerul Energiei poate redistribui bugetul aferent acelei tehnologii pentru o altă tehnologie.**

**În cazul în care bugetul schemei de ajutor de stat nu se consumă integral după prezentul apel, Ministerul Energiei va organiza o nouă procedură de ofertare concurenţială pentru suma rămasă neutilizată.**

## 1.7. Valoarea maximă a finanțării din Fondul pentru modernizare

Pentru proiectele finanțate prin procedura de ofertare concurențială pentru sprijinirea investiţiilor în noi capacităţi de producere a energiei electrice produsă din surse regenerabile intensitatea ajutorului de stat acordat din bugetul FM este de până la 100% din cheltuielile eligibile prevăzute în Anexa nr. 4.

Cheltuielile eligibile sunt reprezentate de costurile de investiție, astfel cum sunt prevăzute în Anexa 4. Costurile de operare nu sunt eligibile.

Ulterior încheierii contractului de finanţare, beneficiarul nu va mai putea primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii Contractului de finanţare şi a returnării sumelor rambursate.

Pentru evitarea riscurilor unor practici neconcurențiale (înțelegeri de cartel), valoarea ajutorului de stat solicitat pe MW instalat se va încadra în următoarele plafoane maxime:

Energie eoliană

* 700.000 Euro/MW – pentru toate capacitățile

Energie solară

* 450.000 Euro/MW – pentru capacitățile instalate de până la 5 MW (inclusiv)
* 360.000 Euro/MW – pentru capacitățile instalate de peste 5 MW

Energie hidro

* 1.805.000 Euro/MW – pentru toate capacitățile

Ajutorul de stat se acordă în lei sub forma rambursării cheltuielilor eligibile efectuate şi nu poate depăşi 100% din cheltuielile eligibile ale proiectului și **20 milioane EUR** pe întreprindere, pe proiect de investiții, echivalent în lei la cursul InforEuro din luna anterioară deschiderii procedurii de ofertare concurențială, respectiv, 1 euro = 4.9683 lei.

**Diferenţa până la valoarea totală a proiectului se acoperă de către beneficiar. Acesta trebuie să aducă o contribuţie financiară pentru diferenţa până la totalul costurilor proiectului fie din resurse proprii, fie din surse atrase, sub o formă care să nu facă obiectul niciunui ajutor de stat**.

Pentru a stabili contribuţia proprie şi a determina cuantumul maxim al ajutorului de stat pe care îl poate solicita, solicitantul va avea în vedere, la întocmirea bugetului proiectului, condiţiile de eligibilitate a cheltuielilor (a se vedea Anexa nr. 4 – Categorii de cheltuieli indicative) şi intensitatea ajutorului de stat menţionat mai sus.

Cererile de finanțare depuse se vor ordona în funcție de punctajul obținut conform grilei de evaluare tehnico- economică, prezentată în Anexa nr. 2.2.

## 1.8. Ajutor de stat

Sprijinul financiar se va acorda solicitanților eligibili în conformitate cu regulile ajutorului de stat în baza **prevederilor** art. 41 - ***Ajutoarele pentru investiţii destinate promovării producţiei de energie din surse regenerabile, a hidrogenului produs din surse regenerabile de energie și a cogenerării de înaltă eficienţă***, din Regulamentul (UE) nr. 651/2014 *de declarare a anumitor categorii de ajutoare compatibile cu piața internă în aplicarea articolelor 107 și 108 din tratat* şi în conformitate cu prevederile *Schemei de ajutor de stat privind sprijinirea investiţiilor în noi capacităţi de producere a energiei electrice produsă din surse regenerabile de energie, exceptată de la notificarea ajutorului de stat,* aprobată prin Ordinul ministrului energiei.

Valoarea ajutorului de stat nu poate depăși 100% din cheltuielile eligibile ale proiectului și **20 milioane EUR** pe întreprindere, pe proiect de investiții, echivalentul în lei la cursul InforEuro din luna anterioară deschiderii procedurii de ofertare concurențială, respectiv 4.9683 lei.

Solicitanţii de finanţare vor completa Anexa 1.a referitoare la conformitatea cu regulile de ajutor de stat.

**Condițiile ce trebuie respectate din punct de vedere al conformării cu prevederile legale referitoare la ajutorul de stat sunt următoarele**:

**Ajutorul nu se acordă unei întreprinderi care se află în dificultate** în conformitate prevederile art. 2 pct. 18 din Regulament, cu modificările și completările ulterioare.

Întreprinderea în dificultate înseamnă o întreprindere care se află în cel puțin una din situațiile următoare:

1. În cazul unei societăţi comerciale cu răspundere limitată [alta decât un IMM care există de cel puţin 3 ani sau, în sensul eligibilităţii pentru ajutor pentru finanţare de risc, un IMM care îndeplinește condiţia prevăzută la articolul 21 alineatul (3) litera (b) și care se califică pentru investiţii pentru finanţare de risc în urma unui proces de diligenţă efectuat de un intermediar financiar selectat], atunci când mai mult de jumătate din capitalul său social subscris a dispărut din cauza pierderilor acumulate. Această situaţie survine atunci când deducerea pierderilor acumulate din rezerve (și din toate celelalte elemente considerate în general ca făcând parte din fondurile proprii ale societăţii) conduce la un rezultat negativ care depășește jumătate din capitalul social subscris. În sensul acestei dispoziţii, „societate cu răspundere limitată” se referă în special la tipurile de societăţi comerciale menţionate în anexa I la Directiva 2013/34/UE a Parlamentului European și a Consiliului ( 1 ), iar „capital social” include, dacă este cazul, orice capital suplimentar.
2. În cazul unei societăţi comerciale în care cel puţin unii dintre asociaţi au răspundere nelimitată pentru creanţele societăţii [alta decât un IMM care există de cel puţin trei ani sau, în sensul eligibilităţii pentru ajutor pentru finanţare de risc, un IMM care îndeplinește condiţia prevăzută la articolul 21 alineatul (3) litera (b) și care se califică pentru investiţii pentru finanţare de risc în urma unui proces de diligenţă efectuat de un intermediar financiar selectat], atunci când mai mult de jumătate din capitalul propriu așa cum reiese din contabilitatea societăţii a dispărut din cauza pierderilor acumulate. În sensul prezentei dispoziţii, „o societate comercială în care cel puţin unii dintre asociaţi au răspundere nelimitată pentru creanţele societăţii” se referă în special la acele tipuri de societăţi menţionate în anexa II la Directiva 2013/34/UE.
3. Atunci când întreprinderea face obiectul unei proceduri colective de insolvenţă sau îndeplinește criteriile prevăzute în dreptul intern pentru ca o procedură colectivă de insolvenţă să fie deschisă la cererea creditorilor săi.
4. Atunci când întreprinderea a primit ajutor pentru salvare și nu a rambursat încă împrumutul sau nu a încetat garanţia sau a primit ajutoare pentru restructurare și face încă obiectul unui plan de restructurare.
5. În cazul unei întreprinderi care nu este un IMM, atunci când, în ultimii doi ani:

1. raportul datorii/capitaluri proprii al întreprinderii este mai mare de 7,5; și

2. capacitatea de acoperire a dobânzilor calculată pe baza EBITDA se situează sub valoarea 1,0.

În acest sens, solicitantul va prezenta o declarație pe propria răspundere, conform Anexei 6 la prezentul ghid.

1. **Efectul stimulativ şi principiul demarării lucrărilor**

În conformitate cu art. 2, alin. 23 şi art. 6. alin. 1 şi 2 din Regulamentul (UE) nr. 651/2014, ajutoarele de stat pentru proiecte care vizează investiţii în capacităţi noi de producere a energiei electrice din surse regenerabile vor fi acordate doar în cazul în care acestea au ***efect stimulativ* şi respectă principiul *demarării lucrărilor****.*

**,,Efectul stimulativ”** înseamnă prezentarea de către beneficiar furnizorului de ajutor de stat a unei cereri de finanțare scrisă înainte de demararea lucrărilor la proiectul sau la activitatea respectivă.

Cererea de finanțare conţine cel puţin următoarele informaţii:

* denumirea ofertantului şi dimensiunea întreprinderii;
* descrierea proiectului, inclusiv data începerii şi a finalizării acestuia (data finalizării nu va depăși data stabilită în cadrul fiecărei proceduri de ofertare concurențială, respectiv în cadrul acestui apel data de 31.12.2026;
* obiectivele proiectului, indicatorii și rezultatele așteptate;
* localizarea proiectului;
* bugetul proiectului;
* lista cheltuielilor aferente proiectului (eligibile și neeligibile);
* valoarea ajutorului de stat solicitat pentru proiect, inclusiv valoarea ajutorului de stat solicitat în euro/MW, valoare ce va reprezenta unul dintre criteriile de selecție în cadrul procedurii de ofertare concurențială.

La cererea de finanțare se va anexa obligatoriu studiul de fezabilitate conform H.G. nr. 907/2016, cu modificările și completările ulterioare.

**„Demararea lucrărilor”** înseamnă fie demararea lucrărilor de construcții în cadrul investiției, fie primul angajament cu caracter juridic obligatoriu de comandă pentru echipamente sau oricare alt angajament prin care investiția devine ireversibilă, în funcție de care are loc primul. Obținerea de terenuri și lucrările pregătitoare, cum ar fi obținerea avizelor/autorizatiilor și realizarea studiilor de fezabilitate, nu sunt considerate drept demarare a lucrărilor. În cazul preluărilor de întreprinderi, „demararea lucrărilor” corespunde datei dobândirii activelor direct legate de unitatea preluată.

Solicitanții vor avea în vedere justificarea efectului stimulativ al finanţării solicitate şi respectarea principiului privind demararea lucrărilor în cazul proiectului propus spre finanțare.

Activitățile proiectului nu vor fi începute înainte de data depunerii Cererii de finanțare la Ministerul Energiei, cu excepția obținerii terenurilor și lucrărilor pregătitoare, cum ar fi obținerea avizelor și autorizațiilor și realizarea studiilor de fezabilitate (și a studiilor tehnice stabilite de standarde şi normative pentru pregătirea proiectului), care nu sunt considerate drept demarare a lucrărilor.

*Solicitantul va completa în acest sens Declarația privind conformitatea cu regulile ajutorului de stat (Anexa 1.a).*

Solicitanţii de ajutor de stat vor explica în cadrul Cererii de finanțare ce s-ar întâmpla în absența ajutorului de stat și anume situația în care investiţiile propuse prin proiect nu s-ar realiza.

Din momentul depunerii Cererii de finanțare la ME solicitantul poate începe activităţile proiectului.

Dacă activitățile proiectului încep anterior depunerii Cererii de finanțare la Ministerul Energiei (cu excepția celor care nu sunt considerate de demarare a lucrărilor), proiectul va fi exclus din procedura de ofertare concurențială.

**Atenție !**

**Având în vedere caracterul concurențial al acestei proceduri de ofertare, reiterăm faptul că depunerea Cererii de finanțare nu implică automat selectarea acesteia spre finanțare, astfel încât, Cererea de finanțare ce nu va fi selectată spre finanțare în urma procesului de evaluare dar care a demarat activitățile proiectului se va regăsi în imposibilitatea conformării cu principiul ”demararea lucrărilor” în perspectiva depunerii în cadrul unei alte proceduri de ofertare concurențială cu finanțare publică.**

1. **Cumulul ajutorului de stat**

Pentru acelaşi beneficiar şi aceleaşi cheltuieli eligibile, ajutorul de stat acordat nu se poate cumula cu niciun alt ajutor de stat acordat, inclusiv de minimis.

1. **Costuri eligibile**

În conformitate cu art. 41, alin 6 din Regulamentul (UE) nr. 651/2014, **costurile eligibile** sunt costurile de investiții, astfel cum sunt prevăzute în Anexa 4, la care se aplică intensitatea ajutorului de stat, precizată la secţiunea 1.7 de mai sus.

**Notă: Solicitantul trebuie să demonstreze caracterul unitar al proiectului**.

**Este considerat unitar proiectul care** **îndeplinește cumulativ următoarele condiţii:**

* Are un obiectiv general unic, clar definit;
* Echipamentele şi instalaţiile sale componente sunt interdependente din punct de vedere tehnic şi funcţional şi conlucrează în vederea atingerii obiectivului proiectului;
* Funcţionarea unitară a componentelor este justificată economic.
* Există un singur Aviz Tehnic de Racordare/un singur racord la rețeaua de transport sau de distribuție.

Proiectul unitar nu se poate diviza în subproiecte fără afectarea obiectivului prestabilit.

Solicitantul va demonstra caracterul unitar al proiectului în cadrul formularului Cererii de finanțare (Anexa 1).

Ajutorul de stat se acordă numai capacităților nou instalate de producere a energiei electrice, exclusiv capacitățile de stocare a energiei.

Ulterior încheierii contractului de finanţare, beneficiarul nu va mai putea primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii Contractului de finanţare şi a returnării sumelor rambursate.

În cazul în care Beneficiarul nu se încadrează cu finalizarea proiectului în perioada de eligibilitate a cheltuielilor va rambursa sumele obținute din Fondul pentru modernizare.

# CAPITOLUL 2. REGULI PENTRU ACORDAREA FINANȚĂRII

**Verificarea administrativă și a eligibilității cererilor de finanțare depuse în cadrul apelului de proiecte va presupune următoarele aspecte:**

* se verifică dacă Cererea de finanțare a fost depusă în condițiile specificate în prezentul ghid;
* se are în vedere verificarea completării cererii de finanțare și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
* se verifică îndeplinirea criteriilor din grila de verificare a conformității administrative și a eligibilității Cererii de finanțare (Anexa 2.1), respectiv:
  + - eligibilitatea solicitantului – se va verifica dacă solicitantul îndeplinește criteriile prevăzute în prezentul ghid;
    - eligibilitatea proiectului – se va verifica dacă proiectul și activitățile sale îndeplinesc criteriile prevăzute în prezentul ghid și respectă legislația națională și europeană.
    - eligibilitatea cheltuielilor – se vor verifica cheltuielile eligibile cuprinse în bugetul proiectului.

## 2.1. Eligibilitatea solicitantului

**Solicitanţii trebuie să îndeplinească** **cumulativ următoarele condiţii de natură instituţională, legală şi financiară:**

* + 1. Solicitantul are personalitate juridică, este legal constituit în conformitate cu legislaţia națională sau în conformitate cu legislația specifică din statul membru a cărei naţionalitate o deţine și înregistrat la ONRC în România până la data primei plăţi din ajutorul de stat acordat:

*Se probează prin:*

* *Actul constitutiv/Statutul/actul normativ de înființare sau documente echivalente cu traducere autorizată și Certificatul constatator eliberat de Oficiul Național al Registrului Comerţului (emis cu maximum 30 zile înainte de depunerea* Cererii de finanțare*), după caz, valabile la data depunerii Cererii de finanțare.*

*Notă: Depunerea certificatului constatator este obligatorie odată cu depunerea cererii de finanțare pentru solicitanții deja înscriși la ONRC din România.*

* + 1. Solicitantul îşi desfăşoară activitatea într-un sector eligibil;

**Nu sunt eligibili solicitanții** care își desfășoară activitatea în sectorul pescuitului și acvaculturii, precum și cei care au înscrise în statut/actul constitutiv ca activităţi principale sau activităţi secundare următoarele coduri CAEN:

* cod CAEN 01 - Agricultura, vânătoare şi servicii anexe;
* cod CAEN 10 - Industria alimentară;
* cod CAEN 11 - Fabricarea băuturilor.

Se probează prin:

* documente care atestă constituirea legală a solicitantului (actul constitutiv/Statutul/actul normativ de înființare, alte documente de înființare echivalente cu traducere autorizată, valabile la data depunerii cererii de finanțare)
* Certificatul constatator (emis cu maximum 30 zile înainte de depunerea Cererii de finanțare) eliberat de Oficiul Național al Registrului Comerţului, pentru solicitanții deja înscriși la ONRC din România la data depunerii cererii de finanțare.
* Declarația privind tipul întreprinderii (Anexa 8).

*Notă: În cazul în care întreprinderea își desfășoară activitatea atât în sectoarele şi situațiile excluse prin art. 1 alin. (3) din Regulament cât și în sectoarele care intră în sfera de acordare a finanţării, aceasta poate primi ajutor pentru aceste ultime sectoare sau activități, cu condiția să dovedească fie separarea activităților, fie o distincție între costuri, astfel încât activitățile desfășurate în sectoarele excluse să nu beneficieze de ajutoarele acordate în temeiul măsurii Sprijinirea investiţiilor în noi capacităţi de producere a energiei electrice produsă din surse regenerabile.*

* + 1. Solicitantul se încadrează într-una dintre categoriile: microîntreprindere/întreprindere mică/întreprindere mijlocie/întreprindere mare (inclusiv întreprinderi nou-înființate)/regii autonome.
* *Solicitantul (exclusiv regiile autonome) va completa Anexa nr. 8 Declaraţia privind tipul întreprinderii (din care să reiasă încadrarea într-o anumită categorie);*

Încadrarea solicitanţilor întreprinderi (microîntreprindere, mică, mijlocie, mare, inclusiv întreprindere nou-înființate) se va face în conformitate cu prevederile Legii nr. 346/2004 privind stimularea înfiinţării şi dezvoltării IMM, cu modificările şi completările ulterioare şi ale Anexei I a Regulamentului (UE) nr. 651/2014, având în vedere inclusiv identificarea întreprinderilor partenere și/sau legate cu întreprinderea solicitantă, astfel:

* Pentru întreprinderile care au cel puţin un exerciţiu financiar încheiat, categoria întreprinderii se va stabili luând în considerare datele întreprinderilor (număr de angajaţi, cifra de afaceri netă, rezultat anual al bilanțului contabil) din ultimul exerciţiu financiar pentru care s-au depus şi s-au înregistrat situaţiile financiare la organul fiscal competent, cu menţiunea că statutul de microîntreprindere sau de IMM se pierde sau se dobândeşte numai dacă întreprinderea respectivă a depăşit pragurile legale pe parcursul a 2 exerciţii financiare consecutive (se vor analiza şi datele întreprinderii pe exerciţiile financiare precedente).
* Dacă întreprinderea nu are un exerciţiu financiar încheiat sau este înfiinţată în anul depunerii Cererii de finanțare, datele luate în considerare sunt cele care fac obiectul unei declaraţii pe proprie răspundere a solicitantului (conform Certificatului constatator şi [Anexei 8 -](#_ANEXA_1H._Declaraţie) Declaraţia privind tipul întreprinderii).
* Suplimentar pentru întreprinderile nou-înființate este necesar să aibă capitalul social subscris vărsat în condițiile legii în valoare de minimum 100.000 lei sau echivalent.
* Metoda de calcul a datelor unei întreprinderi în cazurile în care aceasta este parteneră şi/sau legată cu o altă întreprindere, prezentată în lege, se va realiza în conformitate cu prevederile *Legii nr. 346/2004 privind stimularea înființării și dezvoltarii întreprinderilor mici și mijlocii* și a Ghidului privind definirea IMM-urilor, elaborat de Comisia Europeană (varianta revizuită în 2015), disponibil la adresa:<https://eur-lex.europa.eu/legal-content/RO/TXT/?uri=celex%3A32003H0361>.
  + 1. Solicitantul **nu** se încadrează într-una din situaţiile de mai jos:

1. este în incapacitate de plată/este în stare de insolvenţă conform prevederilor legale în vigoare aplicabile;
2. este în stare de faliment, lichidare, are afacerile conduse de un administrator judiciar sau activităţile sale comerciale sunt suspendate ori fac obiectul unui aranjament cu creditorii sau este într-o situaţie similară cu cele anterioare, reglementată prin lege, ori face obiectul unei proceduri legale pentru declararea sa în stare de faliment, lichidare, conducerea afacerilor de un administrator judiciar, conform prevederilor legale în vigoare aplicabile;
3. nu şi-a îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat, conform prevederilor legale în vigoare aplicabile;
4. este declarat într-o situaţie gravă de încălcare a prevederilor legislaţiei privind achiziţiile publice şi/sau a obligaţiilor asumate printr-un contract/acord de finanţare din fonduri publice, conform prevederilor legale în vigoare aplicabile;
5. solicitantul/reprezentantul legal al solicitantului a suferit condamnări definitive din cauza unei conduite profesionale îndreptată împotriva legii, decizie formulată de o autoritate de judecată ce are forță de res judicata;
6. pentru solicitant și/sau reprezentantul legal s-a stabilit printr-o hotărâre judecătorească definitivă sau printr-o decizie administrativă definitivă că aceștia se fac vinovați de abatere profesională gravă deoarece au încălcat actele normative cu putere de lege și normele administrative sau standardele etice aplicabile sectorului profesional din care face parte persoana sau entitatea ori deoarece se fac vinovati de o conduită abuzivă care îi afectează credibilitatea profesională, atunci când o astfel de conduită trădează o intenție frauduloasă sau o neglijență gravă,în sensul art. 136 alin. (1) lit. c) din Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
7. pentru solicitant și/sau reprezentantul legal s-a stabilit printr-o hotărâre judecătorească definitivă că aceștia se fac vinovați decomiterea de infracțiuni pentru fraudă, corupţie, implicarea în organizaţii criminale, spălare de bani și finanțarea terorismului sau în alte activităţi ilegale, în sensul art. 136 alin. (1) lit. d) și următoarele din Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012, în detrimentul intereselor financiare ale Comunităţii Europene;
8. solicitantul/reprezentantul legal al solicitantului a fost subiectul unei judecăți de tip res judicata pentru fraudă, corupție, implicarea în organizații criminale sau în alte activități ilegale, în detrimentul intereselor financiare ale Comunității Europene;
9. face obiectul unui ordin de recuperare neexecutat în urma unei decizii anterioare a Consiliului Concurenţei sau a Comisiei Europene, a unui furnizor/administrator de ajutor de stat sau a instanței, prin care un ajutor de stat a fost declarat ilegal şi incompatibil cu piaţa internă;
10. este o ”întreprindere în dificultate” în înțelesul algoritmului de verificare aferent prezentei, conform prevederilor art.2 pct.18 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat.

*Se probează prin:*

* *Declaraţia pe propria răspundere cu privire la neîncadrarea în categoria "întreprindere în dificultate" (Anexa 6)*
* *Declaraţia unică (Anexa 3);*
* *Declarație privind conformitatea cu preverile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Anexa 1.a);*

*În cazul selecţiei proiectului, la precontractare se va proba îndeplinirea obligaţiilor de la litera d) punctul 3) prin certificatul de atestare fiscală emis de ANAF şi de Direcţia locală de taxe şi impozite, aflate în termenul de valabilitate,conform formatului specific pentru solicitarea de finanţare prin fonduri europene nerambursabile. În aceste certificate, solicitantul nu trebuie să figureze cu datorii la ANAF sau directia/directiile locale de taxe si impozite (pentru sediul social si pentru punctul de lucru/sediu secundar în care se implementează proiectul). De asemenea, la precontractare vor fi probate alte obligaţii prin Cazier fiscal al solicitantului (persoană juridică) şi Cazier judiciar al reprezentantului legal, aflate în termenul de valabilitate.* *Dacă în cazierul fiscal sunt înscrise fapte, de orice natură, proiectul va fi respins în precontractare. In cazul cazierului judiciar, daca sunt inscrise fapte de natura celor de la litera d), punctele 5, 6, si 7, proiectul va fi respins în precontractare.*

* + 1. Solicitantul demonstrează *capacitate financiară* pentru susţinerea implementării proiectului, inclusiv pentru instalația de stocare, dacă este cazul, *prin indicatorul de solvabilitate, respectiv prin raportul dintre Datorii totale și Capitaluri proprii care trebuie să fie pozitiv și mai mic de 7,5 în ultimul an financiar;*

*Se probează cu:*

* + *Bilanțul contabil (consolidat unde este cazul) auditat/semnat de cenzori dacă acest lucru este solicitat de legislaţia în vigoare, depus şi înregistrat la organul fiscal competent, pentru ultimele 3 exerciţii financiare încheiate, anterioare anului de depunere a Cererii de finanțare în corelare cu secțiunea Capacitate solicitant din aceasta;*
  + *Contul de profit şi pierdere şi datele informative (consolidat unde este cazul) auditat/semnat de cenzori dacă acest lucru este solicitat de legislaţia în vigoare, însoţit de lista entităţilor incluse în consolidare, pentru ultimul exerciţiu financiar încheiat, anterior anului de depunere a Cererii de finanțare, în corelare cu secțiunea Capacitate solicitant din aceasta;*
  + *Documente de confirmare/alocare a contribuţiei solicitantului (de ex: Hotărârea AGA / CA /Asociaților/Asociatului Unic al societăţii) privind asigurarea cofinanţării proiectului şi acoperirea contravalorii cheltuielilor altele decât cele eligibile (care să cuprindă cel puțin, dar fără a se limita la, denumirea proiectului, valoarea totală, din care eligibilă și neeligibilă, indicatorii tehnico-economici ai proiectului);*
  + *Declaraţia unică (Anexa 3) din care să reiasă că acesta va asigura resursele financiare necesare implementării optime a proiectului.*

*Dacă solicitantul nu indeplineste criteriul privind indicatorul de solvabilitate sau este întreprindere nou-înființată, trebuie să prezinte la depunerea cererii de finanțare o scrisoare de confort emisă de o instituție bancară sau nebancară din România/alte state membre ale Uniunii Europene, autorizată de BNR.*

***Atenție!***

**Scrisoarea de confort va cuprinde obligatoriu următoarele mențiuni:**

*“ ….(instituție bancară sau nebancară) confirmă faptul că pentru proiectul depus de solicitanta ...(se va menționa denumirea completă a proiectului) a fost aprobată o facilitate de creditare în sumă de ...(se va menționa suma în cifre și în litere și aceasta va acoperi integral suma aferentă cofinanțării și cheltuielilor neeligibile).*

*Prezenta scrisoare servește ca document justificativ care atestă existența sursei de finanțare a solicitantului pentru asigurarea cofinanțării și a cheltuielilor neeligibile pentru proiectul anterior menționat.*

Întreprinderile cu activitate de mai puţin de 3 ani vor depune documentele privind capacitatea financiară pentru exerciţiile financiare încheiate.

* + 1. Solicitantul justifică necesitatea finanţării proiectului prin ajutor de stat

*Se probează prin:*

* *Declarație privind Conformitatea cu preverile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Anexa 1.a)*
* *Declaraţia unică (Anexa 3);*

Sub rezerva prevederilor articolelor 56 si 57 din Legea nr. 129 din 11 iulie 2019 pentru prevenirea și combaterea spălării banilor și finanțării terorismului modificată și completată prin Legea 315/2021, persoanele juridice supuse obligației de înregistrare în registrul comerțului au, totodată, obligația actualizării informațiilor de fiecare dată când are loc o modificare a acestora, sub rezerva aplicării sancțiunilor contravenționale și a dizolvării societății.

## 2.2. Eligibilitatea proiectului

Proiectele depuse în cadrul măsurii *Sprijinirea investiţiilor în noi capacităţi de producere a energiei electrice produsă din surse regenerabile* din cadrul Programul-cheie 1: *Surse regenerabile de energie și stocarea energiei* aferent Fondului pentru modernizare în România trebuie să respecte următoarele condiții:

1. Proiectul se încadrează în categoriile de acțiuni finanțabile menţionate în prezentul Ghid;

* *A se vedea secțiunile Obiectivele proiectului și Activități previzionate din Cererea de finanțare, precum și din Studiul de Fezabilitate.*

1. Proiectul cuprinde activități eligibile din cele enumerate la secțiunea Activități finanțabile din prezentul ghid;
2. Proiectul este implementat pe teritoriul României;

* *Se probează prin secțiunea Localizare proiect din Cererea de finanțare*

1. Perioada de implementare a proiectului se încadrează în perioada de eligibilitate a cheltuielilor, respectiv între data la care solicitantul depune Cererea de finanțare la ME și data preconizată de finalizare a proiectului, dar nu poate fi mai târziu de 31.12.2026, cu respectarea principiului „demararea lucrărilor” prevăzut la art. 2 din Regulamentul (UE) nr. 651/2014. Anumite activități legate de proiect (ex: proiectare (Studiul de prefezabilitate, studiul de fezabilitate, proiectul tehnic etc.) achiziția de teren etc. pot fi realizate înainte de data de început a eligibilității, respectiv data la care solicitantul depune cererea de finanțare la Ministerul Energiei, însă acestea nu vor fi eligibile pentru rambursarea din Fondul pentru modernizare;

* *A se vedea secțiunea Activităţi previzionate din Cererea de finanțare*

1. Proiectul respectă principiul *,,efectului stimulativ”* conform prevederilor art. 6 alin. 1 și 2 din Regulamentul (UE) nr. 651/2014;

* *Se probează prin Declarația privind conformitatea cu preverile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Anexa 1.a)*

1. Durata de implementare a proiectului nu depășește data de 31.12.2026;

* A se vedea secțiunea Activităţi previzionate din Cererea de finanțare.

1. Activitatea economică identificată prin codul CAEN pentru care se solicită finanţarea este eligibilă iar prin proiect nu se sprijină în niciun fel sectoarele și situațiile excluse conform articolului 1, alin. (3) din Regulamentul (UE) nr. 651/2014. În cazul în care o întreprindere își desfășoară activitatea atât în sectoarele excluse, cât și în sectoarele care intră în domeniul de aplicare al Regulamentului, prezenta schemă se aplică ajutoarelor acordate pentru aceste ultime sectoare sau activităţi, cu condiţia ca întreprinderile să asigure, prin mijloace corespunzătoare, precum separarea activităţilor sau o distincție între costuri, că activităţile desfășurate în sectoarele excluse nu beneficiază de ajutoare le acordate în conformitate cu prezentul regulament.

Se probează prin:

* Declarație privind Conformitatea cu preverile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (Anexa 1.a)
* Declaraţia unică (Anexa 3);

1. Valoarea ajutorului de stat solicitat nu depășește 100% din costurile eligibile ale proiectului. De asemenea, nu depășește 20 milioane EUR pe întreprindere, pe proiect de investiții (echivalent în lei la cursul InforEuro din luna anterioară deschiderii procedurii de ofertare concurențială, respectiv 4.9683 lei);

* *A se vedea secțiunea Bugetul proiectului din Cererea de finanțare și Anexa 7.*

1. Proiectul a fost aprobat de către solicitant în condițiile legislației aplicabile;

*Se probează prin:*

* *documentele de aprobare a proiectului, în conformitate cu prevederile legale în vigoare (după caz, Hotărâre CA/AGA/ HG, /altele asemenea care să angajeze instituția, după caz, care să cuprindă cel puțin, denumirea proiectului, valoarea totală (din care eligibilă și neeligibilă), indicatorii tehnico-economici ai proiectului, asigurarea cofinanţării proiectului şi acoperirea contravalorii cheltuielilor neeligibile);*

1. Proiectul respectă reglementările naţionale şi comunitare privind eligibilitatea cheltuielilor, promovarea egalităţii de şanse şi politica nediscriminatorie, dezvoltarea durabilă, achiziţiile publice, informare şi publicitate, precum şi orice alte prevederi legale aplicabile fondurilor europene;

* *A se vedea* *Sectiunea A din Declarația unică a solicitantului (Anexa 3),*
* *Planul de informare și publicitate, care se va elabora luând în considerare măsurile minime obligatorii din* Manualul de identitate vizuală*,* publicat pe site-ul ME și care va cuprinde, fără a se limita la, activitățile ce vor fi derulate, bugetul alocat acestora, etc*.*

1. Investiția/investițiile nu a/au mai beneficiat de finanţare din fonduri publice, cu excepţia studiilor preliminare (notă conceptuală, studiul de prefezabilitate, studiu de fezabilitate, proiect tehnic, detalii de execuţie, alte studii etc.);

*Se probează prin:*

* *Sectiunile C din Declarația unică a solicitantului (Anexa 3).*

1. Bugetul proiectului respectă indicaţiile privind încadrarea în categoriile de cheltuieli, conform prevederilor Ghidului și a Anexei 4;

*Se probează prin:*

* *Anexa 7 – Bugetul Proiectului*
* *Secțiunea Buget din Cererea de finanțare și încadrarea în categoriile de cheltuieli din Anexa 4*

1. Proiectul are avizul tehnic de racordare (ATR) pentru locul de producere;

*Se probează prin:*

* *ATR pentru locul de producere*

***Notă:***

***Depunerea avizului tehnic de racordare nu este obligatorie odată cu depunerea Cererii de finanțare, dar este obligatoriu la încheierea contractului de finanțare.***

1. Terenurile/imobilele necesare realizării investiţiei sunt puse la dispoziția proiectului;

*Se probează prin:*

* *Orice document/înscris care atestă dreptul de folosință (ex: act de proprietate/contract de concesiune/superficie/administrare etc.), ori a unui drept conferit de un contract de închiriere/comodat, asupra* *imobilului (teren și/sau clădire) unde se face investiția, valabil cel puţin 5 ani de la data previzionată pentru efectuarea plății finale în cadrul proiectului. În plus, unde dreptul de proprietate nu este deținut de beneficiar se va prezenta și acordul proprietarilor asupra terenurilor private unde accesul se face conform prevederilor Codului civil.*
* *Dovada iniţierii demersului de obţinere a dreptului de folosință, în situația în care solicitantul nu prezintă documentele mai sus enumerate (la depunerea Cererii de finanțare).*
* *Extras de carte funciară, nu mai vechi de 30 de zile, în care este intabulat dreptul de folosinta, care să probeze că imobilele (teren și/sau clădiri) sunt libere de orice sarcini (în sensul în care nu există niciun act sau fapt juridic care împiedică sau limitează, total sau parţial, exercitarea unuia sau mai multor atribute ale dreptului de proprietate, astfel încât proprietarul să poată realiza activitățile proiectului), că nu fac obiectul unor litigii în curs de soluţionare la instanţele judecătoreşti cu privire la situaţia juridică, că nu fac obiectul revendicărilor potrivit unor legi speciale în materie sau dreptului comun;*

*În situația în care panourile fotovoltaice/turbinele eoliene/echipamentele hidro se instalează pe o clădire/teren care este grevată/grevat de ipotecă constituită în scopul realizării proiectului, aplicantul va depune, la contractarea proiectului, o scrisoare din partea instituției creditoare (banca) conform căreia aceasta este de acord cu realizarea investiției și se angajează că nu va executa clădirea/terenul respectivă/respectiv și investiția finanțată din Fondul pentru modernizare pe o perioadă de cel puțin 5 ani de la punerea proiectului în exploatare (Anexa 11 la Ghid).*

*În cazul proiectelor ce vor fi amplasate pe terenuri agricole situate în extravilan, având categoria de folosinţă arabil, păşune, vii şi livezi, precum şi pe cele amenajate cu lucrări de îmbunătăţiri funciare, solicitanții vor prezenta în etapa de precontractare documente doveditoare privind clasa a III-a, a IV-a şi a V-a de calitate a terenului, respectiv studiul pedologic și agrochimic. Totodată, solicitanții vor avea în vedere îndeplinirea condițiilor prevăzute la art. 92 alin. (2) lit. j) din Legea fondului funciar nr. 18/1991, cu modificările și completările ulterioare.*

*Pentru proiectele care vizează amplasarea investiției pe terenuri situate in extravilan de tip agricol, solicitantul are obligația să depună dovada scoaterii din circuitul agricol și autorizația de construire precum și un extras de carte funciară relevant, dar nu mai târziu de 1 an de la data încheierii contractului de finanțare sau, după caz, înainte de prima cerere de prefinanțare sau de prima cerere de rambursare.*

*La semnarea contractului de finanţare (în cazul selectării Cererii de finanțare aferente proiectului pentru finanţare), solicitantul va face dovada deţinerii dreptului de folosință conferit de un drept real asupra terenului (ex: dreptul de proprietate / concesiune / superficie /administrare etc.), ori a unui drept conferit de un contract de închiriere/comodat, pentru imobilele (teren și/sau clădiri) care fac obiectul proiectului* *pentru care la Cererea de finanțare au fost depuse acte prevăzute de lege pentru iniţirea demersului de obţinere a acestor drepturi.*

* *Plan de amplasament pentru imobilele pe care se propune a se realiza investiţia în cadrul proiectului (la depunerea Cererii de finanțare)*
* *Certificat de urbanism sau raspunsul autorității competente pentru emiterea acestuia,, în termen de valabilitate;*
* *Secțiunea A din Declarația unică a solicitantului din Anexa 3, referitoare la disponibilitatea terenurilor pe care se vor realiza investiţiile.*

1. Producția minimă:

* pentru energie solară: Factorul de capacitate este de minimum 11,4%, reprezentând echivalentul a 1000 h/an de funcționare la capacitatea nou instalată;
* pentru energie eolienă: Factorul de capacitate este de minimum 24%, reprezentând echivalentul a 2100 h/an de funcționare la capacitatea nou instalată;
* pentru energie hidro: Factor de capacitate este de minimum 27,4%, reprezentând echivalentul a 2400 h/an de funcționare la capacitatea nou instalată.

1. Valoarea ajutorului de stat solicitat per MW instalat este de maximum:

* Energie eoliană: 700.000 Euro/MW – pentru toate capacitățile
* Energie solară:
  + 450.000 Euro/MW – pentru capacitățile instalate de până la 5 MW (inclusiv)
  + 360.000 Euro/MW – pentru capacitățile instalate de peste 5 MW
* Energie hidro: 1.805.000 Euro/MW – pentru toate capacitățile

## 2.3. Eligibilitatea cheltuielilor

*Cadrul legal aplicabil:*

* Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, cu modificările și completările ulterioare, privind înființarea Fondului pentru modernizare;
* Regulamentul de punere în aplicare (UE) 2020/1001 al Comisiei din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre ale Uniunii Europene, cu modificările și completările ulterioare;
* Regulamentul (UE, Euratom) nr. 2018/1.046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1.296/2013, (UE) nr. 1.301/2013, (UE) nr. 1.303/2013, (UE) nr. 1.304/2013, (UE) nr. 1.309/2013, (UE) nr. 1.316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012;
* Ordonanța de urgență a Guvernului nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative, cu modificările și completările ulterioare;
* HG 907/2016 *privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare;
* Schema de ajutor de stat aprobată prin Ordin al ministrului energiei.

Pentru a fi eligibile în vederea finanţării prin FM, toate cheltuielile trebuie să respecte prevederile reglementărilor de mai sus, să corespundă obiectivelor FM, să fie indispensabile atingerii obiectivelor proiectului, să fie incluse în cererea de finanțare aprobată şi defalcate în bugetul prezentat din aceasta.

Cheltuielile eligibile efectuate de către un Beneficiar în cadrul proiectului se rambursează acestuia într-o proporţie dată de rata de finanţare stabilită în funcție de valoarea Cererii de finanțare depusă și selectată în cadrul procedurii de ofertare concurențială și asumată prin Contractul de finanţare (CF) încheiat între ME și beneficiar.

Cheltuielile eligibile pentru rambursare sunt efectuate în perioada de eligibilitate, respectiv între data la care solicitantul depune Cererea de finanțare la ME și data preconizată de finalizare a proiectului, dar nu poate fi mai târziu de 31.12.2026, cu respectarea principiului „demararea lucrărilor” prevăzut la art. 2 din Regulamentul (UE) nr. 651/2014.

**Nu sunt eligibile** următoarele tipuri de cheltuieli (enumerarea nefiind exhaustivă):

* cheltuieli aferente contribuției în natură
* cheltuieli cu amortizarea
* cheltuieli cu obținerea terenurilor
* cheltuieli de leasing
* cheltuieli cu închirierea, altele decât cele prevăzute la cheltuielile generale de administrație
* cheltuieli cu achiziția de mijloace de transport
* cheltuieli generale de administrație
* cheltuieli pentru comisioane, cote, taxe
* cheltuieli cu achiziția imobilelor deja construite
* taxa pe valoarea adaugată (TVA)
* dobânda debitoare
* alte comisioane aferente creditelor
* achiziţia de echipamente second-hand
* amenzi, penalităţi, cheltuieli de judecată și arbitraj
* costurile pentru operarea obiectivelor de investiţii
* cheltuielile efectuate pentru obiective de investiţii executate în regie proprie
* cheltuieli cu branșamentul (conectarea la stația de transformare)
* cheltuielile cu lucrările pregătitoare, cum ar fi obținerea avizelor și autorizațiilor, realizarea studiilor de fezabilitate (și a studiilor tehnice stabilite de standarde şi normative pentru pregătirea proiectului).
* alte cheltuieli cu caracter general (ex. publicitate, informare, audit financiar, managementul proiectului).

***Notă: Cheltuielile neeligibile vor fi suportate integral de către beneficiar.***

Atenţie!

* Solicitantul îşi asumă obligaţia de a nu primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii contractului. În acest sens, solicitantul va depune Declarația unică (Anexa nr. 3 – Secțiunea A);
* Cheltuielile aferente activităţilor proiectului realizate înainte de data depunerii Cererii de finanțare la Ministerul Energiei nu sunt eligibile (a se vedea secţiunea 1.8 - Ajutor de stat din ghidul solicitantului);
* Cheltuielile privind informarea, publicitatea și auditul financiar sunt obligatorii, însă acestea nu sunt eligibile.

Pentru a fi eligibilă, o cheltuială trebuie să îndeplinească **cumulativ** următoarele **condiţii cu caracter general**:

1. să fie efectuată şi plătită de la data la care **solicitantul depune Cererea de finanțare la** ME, dar nu mai târziu de data de finalizare a investiției prevăzută în cadrul procedurii de ofertare concurențială, respectiv data de 31.12.2026;
2. să fie însoţită de facturi, în conformitate cu prevederile legislaţiei naţionale, sau de alte documente contabile cu valoare probatorie, echivalentă facturilor, pe baza cărora cheltuielile să poată fi auditate şi identificate;
3. să fie în conformitate cu prevederile contractului de finanţare încheiat cu Ministerul Energiei;
4. să fie conformă cu prevederile legislaţiei naţionale şi comunitare, în special în ceea ce priveşte ajutorul de stat şi achiziţiile publice;
5. cheltuielile cofinanţate din fondurile FM nu au fost finanţate şi nu sunt finanţate în prezent din alte fonduri publice;
6. toate activele corporale achiziţionate prin proiect trebuie să fie noi.

Este necesar ca încadrarea de către solicitant a costurilor investiţionale în categoria de cheltuieli eligibile să se facă în strânsă corelare cu devizul general întocmit în conformitate cu prevederile H.G. nr. 907/2016*privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare și cu Anexa 4 la prezentul ghid.

**Implementarea financiară a proiectului**

**Mecanismul prefinanțării și rambursării cheltuielilor efectuate**

Beneficiarul poate accesa mecanismul de prefinanțare, astfel cum este prevăzut în Ordonanța de urgență a Guvernului nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative, cu modificările și completările ulterioare.

Beneficiarul poate depune o cerere de prefinanțare conform modelului prevăzut în anexa la contractul de finanțare, iar Ministerul Energiei transferă suma către beneficiar în termenele prevăzute în contractul de finanțare. Valoarea maximă a prefinanțării nu poate depăși 30% din valoarea ajutorului de stat solicitat.

NOTĂ:

În cazul beneficiarilor care solicită prefinanțare, este necesară prezentarea unei scrisori de garanție bancară emisăde o instituție bancară sau nebancară din România/alte state membre ale Uniunii Europene, autorizată de BNR, pentru suma solicitată la prefinanțare, care să fie valabilă până la data Beneficiarul justifică suma primită la prefinanțare, conform modelului prezentat în Anexa 10 prezentul ghid.

Furnizorul de ajutor de stat solicita unilateral executarea SGB, pentru plata sumelor nejustificate aferente cererii de prefinantare.

Prin cererea furnizorului de ajutor de stat, emitentul SGB va efectua plata de îndată, fără a fi nevoie de acordul expres al beneficiarului proiectului pentru care a fost acordată prefinanțarea.

De asemenea, Beneficiarul care a depus cererea de prefinanțare are obligația depunerii a două cereri de rambursare:

* + - prima cerere de rambursare care cuprinde cheltuielile efectuate din tranșa de prefinanțare acordată va fi depusă în termen de maximum 1 an de la data la care Ministerul Energiei a virat tranșa de prefinanțare.
    - A doua cerere de rambursare va fi depusă după punerea în funcțiune și conectarea a rețea a capacității finanțate.

În situația în care beneficiarul nu solicită prefinanțare, va depune la ME o singura cerere de rambursare pentru cheltuielile efectuate, în conformitate cu graficul asumat prin contractul de finanțare, în termen de maximum 30 de zile de la data punerii în funcțiune și conectarea a rețea a capacității finanțate.

În termen de maximum 30 de zile de la data depunerii de către beneficiar la ME, a cererii de rambursare întocmite conform contractului de finanțare, ME autorizează cheltuielile eligibile cuprinse în cererea de rambursare și efectuează plata sumelor autorizate în termen de 5 zile de la data la care ME dispune de resurse în conturile sale. După efectuarea plății, ME notifică beneficiarilor efectuarea plații aferente cheltuielilor autorizate din cererea de rambursare.

Pentru depunerea de către beneficiar a unor documente adiționale sau clarificări solicitate de ME, termenul de 30 de zile poate fi întrerupt fără ca perioadele de întrerupere cumulate să depășească 10 zile.

În cazul nerespectării contractului de finanțare ME poate aplica reduceri procentuale și recuperarea sumelor plătite necuvenit în conformitate cu legislația în vigoare.

În cazul nerespectarii normelor în domeniul ajutorului de stat, inclusiv a nerealizării capacității de stocare declarată în cererea de finanțare și care au condus la punctarea suplimentară inițială a proiectului, ajutorul de stat va fi restituit, inclusiv cu dobânzi.

În cazul ultimei cereri de rambursare depuse de către beneficiar în cadrul proiectului, termenul de 30 de zile poate fi prelungit cu durata necesară efectuării tuturor verificărilor procedurale specifice autorizării plății finale, dar nu mai mult de 90 de zile.

Nedepunerea de către beneficiar a documentelor sau clarificărilor solicitate în termenul prevăzut în contractul de finanțare atrage respingerea, parțială sau totală, după caz, a cererii de rambursare.

După primirea facturilor pentru livrarea bunurilor/prestarea serviciilor/execuția lucrărilor, a altor documente justificative care atestă achiziția și recepția bunurilor/serviciilor necesare implementării proiectului și după achitarea costurilor respective, beneficiarul întocmește cererea de rambursare conform contractului de finanțare si a anexelor, împreună cu copii de pe documentele justificative aferente. Cererile de rambursare se depun în conformitate cu graficul de rambursare. Modelul cererii de rambursare este anexă la modelul de contract de finanțare.

Beneficiarul va depune cererea de prefinanțare și cerererea/cererile de rambursare în conformitate cu termenele stabilite în calendarul de implementare, prevăzut în contractul de finanțare. Prima cerere de rambursare depusă trebuie să acopere integral prefinanțarea primită. În cazul în care beneficiarul nu justifică prefinanțarea, ME solicită beneficiarului să explice motivul pentru care nu a atins prima etapă în primul an și impune termene stricte pentru justificarea prefinanțării cu costurile reale susținute prin documente. În cazul în care beneficiarul nu respectă noul termen limită, ME va demara procedura de recuperare a prefinanțării în conformitate cu mecanismul pentru investițiile suspendate.

În ceea ce privește schemele multianuale, ME va solicita în avans plăți de la BEI pentru acoperirea viitoarelor cereri de prefinanțare și de rambursare din partea beneficiarilor, după caz. ME va efectua în mod regulat analize privind sumele disponibile de la BEI și cererile de rambursare ulterioare prognozate.

După semnarea contractului de finanțare, beneficiarul va contracta un auditor financiar independent pentru verificarea costurilor solicitate la rambursare de la ME, conform criteriilor de eligibilitate aplicabile investițiilor finanțate prin Fondul pentru modernizare. Auditorul va emite un raport separat pentru fiecare cerere de rambursare. Beneficiarul are obligația să anexeze la dosarul de rambursare raportul emis de auditor.

Ulterior depunerii cererii de rambursare de către beneficiar, ME va verifica cererea de rambursare. După efectuarea verificărilor, în cazul în care nu sunt necesare clarificări din partea beneficiarului, ME va emite beneficiarului o notificare cuprinzând rezultatele verificărilor efectuate și va vira beneficiarului suma costurilor rambursabile in conformitate cu notificarea emisa, într-un cont distinct, deschis de către beneficiar în acest scop. ME transmite beneficiarului o notificare de plată, în termen de 48 de ore de la transferul sumelor.

# CAPITOLUL 3. COMPLETAREA CERERII DE FINANȚARE

Pentru a propune un proiect în vederea finanţării, solicitantul trebuie să completeze **o cerere de finanțare** conform modelului din *Anexa 1.* Aceasta se va completa și transmite împreună cu toate anexele solicitate prin platforma electronică dedicată FM, MySmis 2021, ce poate fi accesată la adresa **<https://mysmis2021.gov.ro/>.**

În situația în care solicitantul depune mai multe proiecte în cadrul acestui apel, se vor menționa proiectele depuse, valoarea ajutorului de stat solicitat pe fiecare dintre ele (în lei și procente), precum și valoarea totală a ajutorului de stat solicitat.

NOTĂ:

În cazul depunerii mai multor cereri de finanțare de către un solicitant, valoarea totală a ajutorului de stat solicitat nu poate depăși 20.000.000 euro.

## 3.1. Modalitatea de completare a Cererii de finanțare

**Înainte de completarea formularului, vă rugăm să citiţi cu atenţie instrucţiunile cuprinse în acest capitol.**

În vederea completării Cererii de finanțare trebuie avută în vedere anexarea tuturor documentelor menţionate în prezentul ghid.

***Important!***

Solicitantul are obligaţia să verifice ataşarea tuturor anexelor obligatorii la Cererea de finanțare.

De asemenea, anexele care sunt incomplete, ilizibile sau care nu sunt semnate, pot conduce la respingerea Cererii de finanțare.

Toate valorile menționate în Cererea de finanțare vor fi calculate, rotunjite și prezentate la două zecimale (ex. valori buget, indicatori, capacitate instalată etc.)

### 3.1.1. Obiectivele şi rezultatele proiectului

Obiectivul general al proiectului va fi stabilit în corelare cu acțiunile și activitățile finanțabile menționate în prezentul ghid.

Toate obiectivele vor fi asociate cu rezultatele aşteptate la măsura *Sprijinirea investiţiilor în noi capacităţi de producere a energiei electrice din surse regenerabile,* Programul-cheie 1: Surse regenerabile de energie și stocarea energiei din cadrul FM şi vor fi cuantificate în indicatori.

### 3.1.2. Sustenabilitate si durabilitate

Se va preciza modul în care proiectul se va autosusţine financiar după încetarea finanţării solicitate prin Cererea de finanțare, capacitatea de a asigura operarea şi întreţinerea investiţiei după finalizare (entităţi responsabile, fonduri, activităţi, orizont de timp).

Caracterul durabil al proiectului: se va indica modul în care beneficiarul va asigura exploatarea durabilă a investiției pe o perioadă de minimum 5 ani de la PIF.

În cadrul acestei secţiuni se vor completa informaţii legate de relevanţa proiectului în raport cu următoarele aspecte:

* Contribuţia la Planul Național Integrat în domeniul Energiei și Schimbărilor Climatice 2021-2030 (PNIESC);
* Contribuția la **Inițiativa emblematică ,,Accelerarea”** din ***Strategia anuală pentru 2021 privind creșterea durabilă*** ([https://eur-lex.europa.eu/legal-content/RO/TXT/?uri=CELEX:52020DC0575](https://eur-lex.europa.eu/legal-content/RO/TXT/?uri=CELEX%3A52020DC0575));
* Corelările cu legislaţia naţională și europeană în domeniu, cum sunt: [Directiva](https://ec-europa-eu.translate.goog/energy/topics/renewable-energy/renewable-energy-directive/overview_en?_x_tr_sl=en&_x_tr_tl=ro&_x_tr_hl=ro&_x_tr_pto=nui%2Csc) 2018/2001/UE a Parlamentului European și a Consiliului, privind promovarea utilizării energiei din surse regenerabile (reformare), Directiva (UE) 2019/944 a Parlamentului European și a Consiliului din 5 iunie 2019 privind normele comune pentru piața internă de energie electrică și de modificare a Directivei 2012/27/UE (reformare), etc.

### 3.1.3. Descrierea investiţiei

Descrierea proiectului (se completează la secţiunea *Descrierea proiectului* ***din Cererea de finanțare***) și va indica un minim de informaţii cu privire la următoarele aspecte:

1. Date generale privind investiția propusă;
2. Situaţia existentă şi necesitatea realizării obiectivului de investiţii;
3. Descrierea amplasamentului (localizare - intravilan/extravilan, suprafaţa terenului, dimensiuni în plan, regim juridic - natura proprietăţii sau titlul de proprietate, servituţi etc.). Totodată, vor fi menționate: regiunea, județul, localitatea, numărul cadastral, amplasarea investiției (pe clădire sau teren, în cazul centralelor fotovoltaice)
4. Cerinţe specifice suplimentare, dacă este cazul;
5. Soluţii fezabile pentru realizarea obiectivului de investiţii;
6. Date tehnice şi funcţionale ale obiectivului de investiţii.

### 3.1.4. Evaluarea Impactului asupra Mediului (EIM)

Evaluarea Impactului asupra Mediului trebuie să fie în conformitate cu prevederile legislației din domeniu. Autorităţile competente pentru protecţia mediului (ACPM) stabilesc dacă proiectele sunt de tipul celor prevăzute la Anexa I sau Anexa II a Directivei 2011/92/UE a Parlamentului European și a Consiliului din 13 decembrie 2011 privind evaluarea efectelor anumitor proiecte publice și private asupra mediului (Directiva EIM). Acestea determină şi necesitatea demarării procedurii de evaluare adecvată, modul de consultare a publicului sau modul în care Raportul privind impactul asupra mediului şi rezultatele consultării publicului vor fi luate în considerare în emiterea deciziei de mediu de către autorităţile competente pentru protecția mediului.

În cadrul documentaţiilor tehnico-economice, pe baza evaluărilor privind influența investiţiilor asupra fenomenului schimbărilor climatice și, mai ales, a influenței efectelor schimbărilor climatice asupra proiectelor de investiții, se vor avea în vedere măsuri speciale pentru creşterea rezistenţei componentelor constructive ale proiectelor de investiţii aferente măsurii la schimbările climatice şi la alte vulnerabilităţi, după caz. Aceste măsuri de adaptare vor contribui la sporirea rezistenței la schimbările climatice, la condițiile meteorologice extreme și la alte dezastre naturale.

1. *Documente necesare la depunerea Cererii de finanțare*

Actul de reglementare privind protecția mediului emis de către autoritatea competentă (Clasarea notificării/Decizia etapei de încadrare/Acord de mediu).

În mod excepțional, în cazul în care procedura pentru obținerea actului de reglementare este încă în derulare, la momentul depunerii cererii de finanțare solicitantul trebuie să facă dovada depunerii la autoritatea competentă a documentelor pentru obținerea actului de reglementare pentru protecția mediului.

La momentul depunerii cererii de finanțare solicitantul trebuie să facă cel puțin dovada depunerii la autoritatea competentă a documentelor pentru obținerea actului de reglementare pentru protecția mediului, iar în etapa de contractare este obligatorie depunerea actului de reglementare pentru protecția mediului.

1. *Pentru încheierea contractului de finanțare*
   * *Actul final de reglementare emis de către autoritatea competentă pentru protecţia mediului****.***

NOTĂ:

Dacă actul de reglementare pentru protecția mediului nu a fost depus odată cu cererea de finanțare și nici în etapa de precontractare, cererea de finanțare va fi respinsă de la finanțare.

### 3.1.5. Studiul de fezabilitate

Studiul de fezabilitate se va elabora conform prevederilor HG nr. 907/2016 *privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice*, cu modificările și completările ulterioare, va fi aprobat de solicitant (prin Hotărâre CA/AGA/Asociaților/Asociatului Unic al societăţii/altele asemenea care să angajeze entitatea, după caz, și va avea la bază necesitatea dezvoltării proiectului şi caracteristicilor tehnice, comparând soluţiile alternative mai detaliate în vederea asigurării alegerii celei mai eficiente soluții. Studiul de fezabilitate prezentat nu va fi mai vechi de 2 ani.

Din echipa de elaborare a studiului de fezabilitate va face parte personal autorizat de către ANRE în domeniul instalațiilor electrice. Se va anexa studiului de fezabilitate documentul doveditor.

**Investiția trebuie să aibă ca rezultat obligatoriu o capacitate nouă de producție de energie electrică.**

### 3.1.6. Elaborarea bugetului

Bugetul proiectului va fi prezentat conform formatului din Anexa 7 - *Bugetul proiectului* și va fi încărcat în platforma electronică.

### 3.1.7. Responsabil de proiect

Solicitanții au obligația de desemnare a unei persoane responsabile cu implementarea proiectului și care va asigura comunicarea în relația cu autoritatea finanțatoare. Persoana astfel desemnată va semna Declarația privind conflictul de interese (Anexa 9).

# CAPITOLUL 4. PROCESUL DE EVALUARE ȘI SELECȚIE

## 4.1. Descriere generală privind procesul de evaluare și selecție a cererilor de finanțare

Procesul de evaluare și selecție a cererilor de finanțare se va desfășura la nivelul direcțiilor de specialitate din cadrul Ministerului Energiei. Pentru implementarea proiectului se va încheia un contract de finanțare (CF) între Ministerul Energiei și beneficiarul proiectului.

Etapele parcurse de la depunerea cererii de finanțare până la semnarea contractului de finanțare sunt:

* + - evaluarea preliminară tehnico-economică
    - verificarea administrativă și a eligibilității
    - etapa precontractuală (depunerea documentelor aferente contractării, ulterior notificării de aprobare a proiectului)
    - semnarea contractului de finanțare.

Finanțarea se va acorda în baza unei proceduri concurențiale de selecție a proiectelor conform indicatorilor de performanță corelat cu obiectivele FM şi în limita bugetului alocat, cu respectarea condițiilor din ghid.

### 4.1.1 Evaluarea preliminară tehnico-economică a Cererii de Finanțare

**Evaluarea preliminară tehnico-economică a Cererii de finanțare va fi realizată** **în baza datelor introduse de solicitant în aplicația MySmis2021 pentru cele două criterii de selecție, de către Comisia de selecție constituită la nivelul Ministerului Energiei** conform Grilei de evaluare tehnico-economică a cererii de finanțare din Anexa 2.2 la prezentul ghid, respectiv:

* **Criteriul 1 - Cuantum ajutor de stat solicitat pentru proiect din cheltuielile eligibile/MW instalat de energie produsă din surse regenerabile - maxim 90 puncte;**

Având în vedere categoriile de cheltuieli eligibile prevăzute în Anexa nr. 4 la prezentul ghid, beneficiarul determină valoarea maximă a cheltuielilor eligibile aferente proiectului, în funcție de care stabilește ajutorul de stat solicitat pentru Cererea de finanțare depusă care trebuie să fie mai mic sau egal cu valoarea cheltuielilor eligibile ale proiectului.

* **Criteriul 2 - Predictibilitatea producției pentru SEN** **– maxim 10 puncte.**

Conform criteriilor din Grila de evaluare tehnico-economică a Cererilor de finanțare (Anexa nr. 2.2 la prezentul ghid), punctajul este defalcat după cum urmează:

* Pentru Criteriul 1. Cuantum ajutor de stat solicitat pentru proiect din cheltuielile eligibile/ MW instalat de producție - maximum 90 puncte Cererea de finanțare care va avea cea mai mică valoare a ajutorului de stat solicitat și zero puncte Cererea de finanțare care va avea cea mai mare valoare a ajutorului de stat solicitat, cu descreșterea liniară a punctajului pentru valorile intermediare ale ajutorului de stat solicitat;
* Pentru criteriul 2. Predictibilitatea producției pentru SEN - 10 puncte pentru proiectele care prevăd capacități de stocare a energiei pentru o perioadă de minim 12 minute. (Exemplu: pentru o capacitate de producere RES de 10 MW, se obțin 10 puncte pentru o capacitate a instalației de stocare de minim 2 MWh (reprezentând stocarea energiei produse la puterea nominală a centralei timp de 12 minute). Nu se acordă punctaj parțial pentru Criteriul nr. 2.

**Notă: În perioada de implementare a proiectului, respectiv la ultima cerere de rambursare, în cazul în care capacitatea de stocare (aferentă Criteriului 2 de mai sus în baza căruia proiectul a obținut 10 puncte) nu este realizată, valoarea totală a ajutorului de stat acordat va fi restituită, inclusiv cu dobânzi.**

În urma evaluării tehnico-economice, Cererea de finanțare va primi un punctaj între 0 și 100 puncte.

Cererile de finanțare vor fi ordonate în funcție de punctajul obținut în această etapă începând de la cele cu punctajul cel mai mare.

La finalizarea acestei etape se va întocmi o Listă provizorie cuprinzând Cererile de finanțare depuse, ordonate în funcție de punctajul obținut pentru cele două criterii de selecție prevăzute la prezenta etapă.

Clasamentul este provizoriu, având în vedere faptul că punctajul se realizează în funcție de elementele transmise în Cererile de finanțare. Pentru respectarea principiului transparentei, Lista provizorie se va publica pe pagina web a Ministerului Energiei http://energie.gov.ro.

Proiectele vor fi evaluate în continuare din punct de vedere administrativ și al eligibilității în ordinea în care acestea au fost prevăzute în Lista provizorie publicată pe site-ul Ministerului Energiei, până la limita care marchează epuizarea bugetului. De asemenea, pentru asigurarea unei marje de siguranță, în eventualitatea în care unele proiecte vor fi respinse în etapa de precontractare, se va constitui o listă de proiecte de rezervă în limita a 20% din bugetul apelului, aprobate sub rezerva încadrării în valoarea bugetului apelului.

Selecţia Cererilor de finanțare se va face în limita fondurilor disponibile pentru această procedură competitivă, în ordinea descrescătoare a punctajelor obținute.

NOTĂ : Capacitățile de stocare a energiei nu reprezintă activități eligibile, iar cheltuielile aferente sunt neeligibile.

### 4.1.2. Verificarea conformității administrative și a eligibilității cererilor de finanțare

Pentru verificarea conformității administrative şi a eligibilității cererii de finanțare se utilizează un sistem de evaluare de tip DA/NU/NA, conform *Anexei 2.1 – Grila de verificare a conformității administrative și a eligibilității cererilor de finanțare*, la prezentul ghid. Verificarea conformității administrative și a eligibilității cererii de finanțare se va realiza de comisia de selecție constituită la nivelul furnizorului de ajutor de stat în baza grilei (Anexa 2.1 la prezentul ghid), în ordinea clasamentului provizoriu, până la epuizarea bugetului alocat.

În cadrul acestei etape se vor verifica următoarele:

* + - * Respectarea formatului standard al cererii de finanțare şi includerea tuturor anexelor obligatorii;
      * Modalitatea de completare a cererii de finanțare;
      * Data limită de transmitere a cererii de finanțare
      * Dacă cererea de finanțare a fost depusă în condițiile specificate în prezentul ghid;
      * Completarea cererii și a anexelor, valabilitatea documentelor, precum și respectarea criteriilor de eligibilitate menționate în prezentul ghid;
      * Îndeplinirea tuturor criteriilor din grila de verificare a conformității administrative și a eligibilității cererii de finanțare - Anexa 2.1 la ghid, respectiv:
        + Conformarea formală cu toate cerințele specifice formulate în prezentul ghid;
        + Eligibilitatea solicitantului – se va verifica dacă solicitantul îndeplinește criteriile prevăzute în prezentul ghid;
        + Eligibilitatea proiectului – se va verifica dacă proiectul și activitățile sale îndeplinesc criteriile prevăzute în prezentul ghid.

Având în vedere că depunerea Cererii de finanțare se face electronic, **procesul de clarificări** se va desfăşura astfel:

* Se pot solicita cel mult două clarificări;
* Solicitantul va avea obligaţia să răspundă în maximum 10 zile lucrătoare la fiecare dintre clarificările solicitate.

**Dacă după etapa de clarificări proiectul nu îndeplineşte toate criteriile din *Grila de verificare a conformității administrative și a eligibilității cererilor de finanțare*, stabilite prin prezentul ghid, Cererea de finanțare va fi respinsă, iar solicitanții vor fi notificați asupra motivelor respingerii.**

În situația în care, în urma verificărilor administrative se modifică punctajul acordat unui proiect în etapa tehnico-economică, aceasta va fi repoziționat în clasamentul provizoriu.

Pentru fiecare proiect admis, după finalizarea analizei din cele două etape menționate se va trece în etapa de precontractare și ulterior în etapa de contractare.

Ulterior finalizării evaluării și soluționării contestațiilor, ME va publica pe pagina web a Ministerului Energiei <https://energie.gov.ro/category/fondul-pentru-modernizare/program-cheie-1/> lista cuprinzând clasamentul final, respectiv lista proiectelor admise și lista proiectelor respinse, în cadrul secțiunii dedicate prezentului apel de proiecte.

Un proiect poate fi aprobat și ulterior contractat independent de poziția sa în clasament sub rezerva încadrării în limita bugetului apelului.

## 4.2. Depunerea și soluționarea contestațiilor

În situaţia în care solicitanţii sunt nemulţumiţi de respingerea proiectului în oricare dintre etape, inclusiv în etapa de contractare, aceştia au posibilitatea de a contesta acest rezultat. Contestaţiile se depun în termen de 15 zile de la comunicarea rezultatului la sediul Ministerului Energiei sau in platforma MySMIS 2021.

Pentru a putea fi luate în considerare, contestaţiile trebuie să respecte următoarele cerinţe:

* Identificarea contestatarului, prin: denumirea solicitantului, adresa, funcţia, numele şi prenumele reprezentantului legal;
* Identificarea proiectului, prin: numărul unic de înregistrare alocat cererii de finanțare (codul proiectului din platforma electronică) şi titlul proiectului;
* Obiectul contestaţiei (ce se solicită prin formularea contestaţiei);
* Motivele de fapt şi de drept (dispoziţiile legale naţionale şi/sau comunitare, principiile încălcate);
* Mijloace de probă;
* Adresa de e-mail de corespondență pentru procedura de soluționare a contestației depuse;
* Semnătura reprezentantului legal;
* Data formulării contestaţiei.

Contestaţiile sunt analizate şi soluţionate în termen de 30 de zile de la data înregistrării lor. În situaţia în care se consideră necesară o investigaţie mai amănunţită, care presupune depăşirea termenului de 30 de zile, contestatarul va fi anunţat, în scris, asupra termenului de soluţionare. Decizia comisiei constituită pentru soluţionarea contestaţiilor poate fi de admitere sau de respingere şi are caracter definitiv la nivelul Ministerului Energiei. Contestatarul este notificat în scris asupra deciziei comisiei.

# CAPITOLUL 5. CONTRACTAREA PROIECTELOR

## 5.1. Etapa de precontractare

Solicitantii admiși la finanțare au obligația de a transmite prin intermediul platformei electronice, în maximum 60 de zile de la primirea Notificării privind transmiterea documentelor de precontractare, a următoarelor documente:

1. Certificatele de atestare fiscală emise de ANAF şi de Direcţia Locală de Taxe şi Impozite (pentru sediul social si punctul de lucru/sediu secundar in care se implementeaza proiectul, daca este cazul), în termen de valabilitate și fără a fi înregistrate datorii.

2. Cazier fiscal al solicitantului (persoană juridică), în termen de valabilitate și fără a fi menționate fapte,

3. Cazier judiciar al reprezentantului legal, în termen de valabilitate și fără a fi menționate fapte,

4. Extras de carte funciară actualizat, în termen de valabilitate, care să ateste detinerea dreptului de folosință și să probeze că imobilele /capacităţile existente sunt libere de orice sarcini, că nu fac obiectul unor litigii în curs de soluţionare la instanţele judecătoreşti cu privire la situaţia juridică și că nu fac obiectul revendicărilor potrivit unor legi speciale în materie sau dreptului comun,

5. Avizul tehnic de racordare pentru locul de producere sau contractul de racordare, în termen de valabilitate.

6. Actul final de reglementare pentru protecția mediului (pentru situațiile în care nu a fost depus odată cu cererea de finanțare,

7. Scrisoare din partea instituției creditoare (banca) conform căreia aceasta este de acord cu realizarea investiției și se angajează că nu va executa clădirea/terenul respectivă/respectiv și investiția finanțată din Fondul pentru modernizare pe o perioadă de cel puțin 5 ani de la punerea proiectului în exploatare, daca este cazul (a se vedea modelul recomandat din Anexa 11 la prezentul ghid, se vor accepta și alte modele de scrisoare),

8. Documentul eliberat de ONRC în baza Declarației privind beneficiarul real al persoanei juridice (solicitantului de finanțare) pentru solicitanții deja înregistrați la ONRC din România la data depunerii cererii de finanțare. Pentru solicitanții care nu sunt înregistrați la ONRC din România la data depunerii cererii de finanțare, documentul eliberat de ONRC în baza Declarației privind beneficiarul real al persoanei juridice (solicitantului de finanțare) se va depune până la data primei plăţi din ajutorul de stat acordat,

9. Notificarea din partea unei bănci comerciale/Trezoreria Statului privind deschiderea contului dedicat derulării operațiunilor proiectului (cod IBAN, titular cont, denumirea/adresa Trezoreriei/băncii comerciale).

10. Anexa 2a) – Grafic de depunere a cererilor de prefinanțare/rambursare din cuprinsul modelului orientativ de contract de finanțare (anexa 5 la prezentul ghid), completată corespunzător.

11. Studiul pedologic și agrochimic – În cazul proiectelor ce vor fi amplasate pe terenuri agricole situate în extravilan, având categoria de folosinţă arabil, păşune, vii şi livezi, precum şi pe cele amenajate cu lucrări de îmbunătăţiri funciare, solicitanții vor prezenta în etapa de precontractare documente doveditoare privind clasa a III-a, a IV-a şi a V-a de calitate a terenului.

***Notă:***

***Ulterior finalizării verificării documentației precontractuale, Ministerul Energiei va aduce la cunoștința solicitantului necesitatea completării și transmiterii Anexei 2a) – Grafic de depunere a cererilor de prefinanțare/rambursare completată, în vederea încheierii contractului de finanțare.***

Solicitantul are obligația ca toate documentele transmise să fie în formatul prevăzut de lege şi în termenul de valabilitate la data depunerii acestora.

Proiectul va fi respins în cadrul acestei etape şi se transmite solicitantului o Notificare de respingere, prin intermediul platformei electronice în cazul în care documentaţia nu este transmisă în termenul solicitat ori este incompletă și/sau neconformă în raport cu cerinţele Ghidului sau nu se mai află în perioada de valabilitate, la data depunerii;

În funcție de evolutia evaluarii si contractarii proiectelor depuse, termenul de maxim 60 de zile de transmitere a documentelor precontractuale, poate fi diminuat doar cu instiintarea tuturor solicitantilor care au depus cereri de finantare in cadrul acestui apel de proiecte.

**NOTĂ:**

**- În etapa precontractuală, se pot solicita prin intermediul platformei electronice, maximum 2 solicitari de clarificări, iar solicitantul va avea obligaţia să răspundă în maximum 5 zile la fiecare solicitare de clarificare .**

**-** **În cazul în care în etapa de precontractare solicitantul nu răspunde la solicitările de clarificări, în termenul de maximum 5 zile pentru fiecare clarificare, proiectul va fi respins.**

## 5.2. Etapa de contractare

Solicitantul are obligația ca toate documentele transmise in etapa precontractare să fie în termenul de valabilitate. In cazul in care documentele trasmise expira pana la semnarea contractului de finantare, acestea vor fi resolicitate in vederea semnarii acestuia.

Contractul de finanţare (CF) reprezintă un act juridic supus regulilor de drept public, cu titlu oneros pentru beneficiar, de adeziune, comutativ şi sinalagmatic prin care se stabilesc drepturile şi obligaţiile corelative ale părţilor în vederea implementării operaţiunilor.

Numai după ce se constată îndeplinirea tuturor condiţiilor solicitate descrise mai sus poate fi demarată procedura de încheiere a Contractului de finanţare. Solicitantului îi va fi transmis contractul de finanţare prin intermediul aplicației electronice în vederea semnării de către acesta sau se va proceda la semnarea olografă a acestuia.

Proiectul poate fi respins în cadrul acestei etape şi se transmite solicitantului o Notificare de respingere, prin intermediul platformei electronice în cazul în care se constată modificarea formei iniţiale a contractului transmis de către Ministerul Energiei şi/sau nerespectarea termenului limită de returnare a contractului semnat (10 zile de la data primirii documentului).

În situația semnării electronice a contractului de finanțare, solicitantul are obligaţia de a semna electronic contractul de finanțare şi de a-l returna în termenul solicitat de Ministerul Energiei (10 zile de la data primirii documentului) însoţit, eventual, de orice alt document solicitat prin contract. În cazul în care solicitantul nu respectă termenul de semnare a contractului de finanţare şi returnare la Ministerul Energiei, ministerul îşi rezervă dreptul de a respinge cererea de finanțare.

Contractul de finanţare va fi semnat de către reprezentanţii Ministerului Energiei şi de către reprezentantul legal al solicitantului, contractul de finanţare intrând în vigoare la data semnării de către ultima parte semnatară.

Data încheierii contractului de finanţare este data ultimei semnături.

Beneficiarul are obligația de a menține investiția pe perioada valabilității contractului de finanțare și de a păstra toate documentele aferente proiectelor pe o perioadă de 10 ani de la data finalizării implementării Proiectului, dar nu mai mică de 5 ani de la data plății soldului sau, în absența unei astfel de plăți, de la data efectuării ultimei raportări.

Beneficiarul este obligat să transmită Ministerului Energiei raportări privind progresul tehnic al investiţiilor, date privind indicatorii, precum și orice alte informații suplimentare legate de contractul de finanțare încheiat.

Termenele de transmitere a acestor raportări vor fi prevăzute în contractul de finanţare.

Beneficiarii ajutorului de stat sunt obligaţi să păstreze, pentru o perioadă de 10 ani începând de la data ultimului ajutor de stat plătit, toate documentele necesare şi să ţină o evidenţă specifică a ajutorului de stat de care au beneficiat conform prevederilor legale.

Procedura de contractare poate diferi de cea descrisă în Ghidul solicitantului, în corelare cu funcționalitățile platformei electronice. Orice modificare a procedurii de contractare, raportat la funcționalitățile sistemului infomatic, va fi adusă la cunoștința beneficiarilor.

Fiecare contract poate avea clauze suplimentare specifice sau poate fi actualizat cu ultimele modificări identificate a fi necesare de către Ministerul Energiei. Versiunea finală a contractului de finanțare (în special clauzele specifice și anexele) vor fi comunicate beneficiarilor.

**Atenţie!**

Contractele de finanţare reprezintă contracte de adeziune, cu clauze prestabilite ce nu pot face obiectul negocierilor dintre părţi.

## 5.3 Implementarea proiectului

În urma semnării contractului, se vor defăsura activitățile conform planului actualizat, anexă la contract.

Achizițiile se vor desfășura cu respectarea prevederilor legale în vigoare și cad în sarcina beneficiarului. Documentele justificative vor fi verificate din punct de vedere calitativ și cantitativ, în corelare cu prevederile contractului de finanțare de către reprezentanții Ministerului Energiei, ofițerii de monitorizare, responsabili de investiția în discuție.

Documentele justificative vor fi transmise în termenul prevăzut în cadrul contractului, anexă la Raportul de progres, conform planului de activități, anexă la contractul de finanțare.

Orice modificări apar în perioada de implementare a proiectului vor fi notificate Ministerului Energiei și nu se vor realiza fără a fi aprobate.

Conform prevederilor contractuale, se vor realiza vizite de monitorizare în perioada implementării proiectului.

Ulterior încheierii contractelor de finanțare, vă rugăm să consultați periodic pagina de internet [www.energie.gov.ro](http://www.energie.gov.ro) pentru a urmări eventuale modificări/completări/detalieri ale regulilor de implementare.

# CAPITOLUL 6. ANEXE

Anexa 1. Cererea de finanțare

Anexa 1.a - Declarație privind conformitatea cu prevederile Regulamentului (UE) nr. 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat

Anexa 2.1. Grila de verificare a conformității administrative și a eligibilității cererilor de finanțare

Anexa 2.2. Grila de evaluare tehnico-economică a cererilor de finanțare

Anexa 3. Declaratia unică

Anexa 4. Categorii de cheltuieli indicative

Anexa 5. Model orientativ de contract

Anexa 6. Declaraţie pe propria răspundere cu privire la neîncadrarea în categoria "întreprindere în dificultate"

Anexa 7. Bugetul proiectului

Anexa 8. Declarație privind tipul întreprinderii

Anexa 9. Declaratia privind conflictul de interese

Anexa 10. Model Scrisoare de garanție bancară pentru prefinanțare

Anexa 11. Model recomandat de Scrisoare bancară pentru ipotecă.